b'\n_START_ARTICLE_\nReese Witherspoon\n_START_SECTION_\nZgodnje \xc5\xbeivljenje in izobrazba\n_START_PARAGRAPH_\nLaura Jeanne Reese Witherspoon se je rodila v biv\xc5\xa1i ju\xc5\xbeno-baptistski bolni\xc5\xa1nici (zdaj imenovana Ochsner Baptist Medical Center) v New Orleansu, Louisiana, Zdru\xc5\xbeene dr\xc5\xbeave Amerike, kjer sta njena star\xc5\xa1a \xc5\xbeivela, ko je njen o\xc4\x8de \xc5\xa1tudiral medicino na univerzi Tulane University. Ima starej\xc5\xa1ega brata Johna D. Witherspoona. Njen o\xc4\x8de, John Witherspoon, je otorinolaringolog, rojen v Georgiji, ki je kot podpolkovnik slu\xc5\xbeil vojski Zdru\xc5\xbeenih dr\xc5\xbeav Amerike. Njena mama, Betty Witherspoon (rojena Reese), prihaja iz Harrimana, Tennessee in je u\xc4\x8dila zdravstveno nego na univerzi Vanderbilt University. Reese Witherspoon naj bi bila potomka Johna Witherspoona, rojenega na \xc5\xa0kotskem, \xc5\xa1estega predsednika univerze Princeton University in podpisnika deklaracije neodvisnosti ZDA. Ta trditev pa sicer ni bila nikoli preverjena. Ker je njen o\xc4\x8de za vojsko Zdru\xc5\xbeenih dr\xc5\xbeav delal tudi v Wiesbadenu, Nem\xc4\x8dija, je Reese Witherspoon kot otrok \xc5\xa1tiri leta pre\xc5\xbeivela tam. Po vrnitvi v ZDA se je dru\xc5\xbeina ustalila v Nashvilleu, Tennessee, kjer je pre\xc5\xbeivela preostanek otro\xc5\xa1tva, in bila vzgojena v episkopski veri._NEWLINE_Reese Witherspoon je bila pri sedmih letih izbrana za fotomodel v cvetli\xc4\x8darskih televizijskih oglasih, kar jo je pripravilo k temu, da je za\xc4\x8dela obiskovati u\xc4\x8dne ure igranja. Pri enajstih letih je zasedla prvo mesto na tekmovanju talentov iz desetih dr\xc5\xbeav. Reese Witherspoon je v \xc5\xa1oli prejemala dobre ocene; obo\xc5\xbeevala je branje, sebe pa je kasneje ozna\xc4\x8dila za \xc2\xbbveliko piflarko, ki bere debele knjige.\xc2\xab Pri omenjanju njene ljubezni do knjig, je dejala: \xc2\xbbV knjigarni znorim. Srce mi hitro bije, saj \xc5\xbeelim pokupiti kar vse.\xc2\xab Reese Witherspoon se je \xc5\xa1olala na \xc5\xa1oli Harding Academy in diplomirala na presti\xc5\xbeni dekli\xc5\xa1ki \xc5\xa1oli Harpeth Hall School v Nashvilleu, Tennessee, med tem \xc4\x8dasom pa je bila tudi navija\xc4\x8dica. Na univerzi Stanford University je \xc5\xa1tudirala angle\xc5\xa1ko litearturo. Po enem letu \xc5\xa1tudija je Stanford zapustila in se osredoto\xc4\x8dila na igralsko kariero._NEWLINE_Reese Witherspoon je ponosna na svojo \xc2\xbbdokon\xc4\x8dno ju\xc5\xbeno vzgojo\xc2\xab, saj naj bi ji slednja dala \xc2\xbbob\xc4\x8dutek za dru\xc5\xbeino in tradicijo\xc2\xab, pravi pa, da ji je privzgojila tudi \xc2\xbbsmisel za zaznavanje \xc4\x8dlovekovih \xc4\x8dustev, vljudnost, odgovornost in to, da si nikoli ne jemlje zaslug za stvari, ki jih ima v \xc5\xbeivljenju.\xc2\xab Reese Witherspoon so njeni star\xc5\xa1i v otro\xc5\xa1tvu nadeli vzdevek \xc2\xbbLittle Type A\xc2\xab\xc2\xa0(\xc2\xbbmali tip A\xc2\xab). O svojih zgodnjih dose\xc5\xbekih je v intervjuju z revijo Interview povedala: \xc2\xbbNobenega izmed teh dose\xc5\xbekov nimam za izjemnega. Mogo\xc4\x8de je tako zaradi odnosa, ki sem ga izbrala zato, da bi ohranila zdravo pamet in ostala na trdnih tleh. Odrasla sem v okolju, kjer \xc5\xbeenske dose\xc5\xbeejo veliko. In \xc4\x8de temu ni tako, je tako zato, ker so izklju\xc4\x8dene iz dru\xc5\xbebe.\xc2\xab\n_START_SECTION_\nZgodnje delo (1990\xe2\x80\x931998)\n_START_PARAGRAPH_\nLeta 1990 se je Reese Witherspoon udele\xc5\xbeila odprte avdicije za vlogo v filmu The Man in the Moon skupaj s \xc5\xa1e nekaj prijatelji. Kasneje so jo sprejeli v igralsko ekipo, da bi zaigrala \xc5\xa1tirinajstletnico Diano Trant, ki do\xc5\xbeivi svojo prvo ljubezen, ko se zaljubi v svojega sedemnajstletnega soseda. Njen nastop je revija Variety obravnavala kot \xc2\xbbdotik, ki se ga spominja\xc5\xa1,\xc2\xab kritik Roger Ebert pa je napisal: \xc2\xbbNjen prvi poljub je ena izmed najbolj popolnih scen, kar sem jih kdaj videl v filmu.\xc2\xab Za to vlogo je Reese Witherspoon dobila nominacijo za nagrado Young Artist Award v kategoriji za \xc2\xbbnajbolj\xc5\xa1o mlado igralko\xc2\xab. Kasneje tistega leta se je pojavila v televizijskem filmu Wildflower, ki ga je re\xc5\xbeirala Diane Keaton, poleg nje pa je zaigrala tudi Patricia Arquette. Leta 1992 se je Reese Witherspoon pojavila v televizijskem filmu Desperate Choices: To Save My Child, kjer je upodobila bolno mlado deklico. Leta 1993 je zaigrala mlado \xc5\xbeeno v CBS-jevi miniseriji  Return to Lonesome Dove in dobila glavno vlogo Nonnie Parker, dekleta iz ju\xc5\xbene Afrike v Disneyjevem filmu A Far Off Place. V istem letu je imela Reese Witherspoon manj\xc5\xa1o vlogo v filmu Jack the Bear, ki ji je prislu\xc5\xbeil nagrado Young Artist Award za najbolj\xc5\xa1o mlado soigralko. V naslednjem letu je dobila \xc5\xa1e eno glavno vlogo in sicer vlogo Wendy Pfister v filmu iz leta 1994, S.F.W., ki ga je re\xc5\xbeiral Jefery Levy._NEWLINE_Leta 1996 je dobila ponudbo za dve glavni vlogi v dveh filmih. Pojavila se je v trilerju Fear poleg igralcev Marka Wahlberga in Alysse Milano, kjer je zaigrala Nicole Walker, najstnico, ki je v razmerju s fantom, za katerega se izka\xc5\xbee, da je nasilen psihopat. Imela je tudi glavno vlogo v trilerju Avtocesta brez izhoda poleg Kieferja Sutherlanda in Brooke Shields. Njen lik, Vanessa Lutz, je revno dekle iz Los Angelesa, ki na poti do babi\xc4\x8dinega doma v Stocktonu na avtocesti naleti na serijskega morilca. Film je s strani medijev prejel pozitivne ocene. Novinar revije San Francisco Chronicle, Mick LaSalle, je napisal: \xc2\xbbWitherspoonova, ki ima Teksa\xc5\xa1ki naglas, je zaslepljevalna, popolnoma neverjetna v eni razmeri za drugo\xc2\xab Za svoj nastop v filmu je prejela nagrado Cognac Police Film Festival v kategoriji za \xc2\xbbnajbolj\xc5\xa1o igralko\xc2\xab. Tr\xc5\xbeenje filma je za Reese Witherspoon predstavljalo dobro izku\xc5\xa1njo; neko\xc4\x8d je povedala: \xc2\xbbKo sem premagala vse ovire za ta film - ki so me na smrt prestra\xc5\xa1ile - sem se po\xc4\x8dutila, kot da lahko poskusim vse.\xc2\xab Po kon\xc4\x8danem filmu Avtocesta brez izhoda si je Reese Witherspoon vzela leto premora in za\xc4\x8dela hoditi z igralcem Ryanom Phillippeom. V filme se je vrnila leta 1998 in sicer s projekti No\xc4\x8dna dostava, Pleasantville in Somrak. V filmu Pleasantville je poleg nje igral tudi Tobey Maguire. Film je govoril o dveh najstnikih, bratu in sestri, iz devetdesetih, ki se magi\xc4\x8dno prestavi v televizijsko serijo iz petdesetih let. Upodobila je mlaj\xc5\xa1o sestro Jennifer, ki se ukvarja predvsem z nastopi, odnosi in popularnostjo. Njen nastop ji je prislu\xc5\xbeil nagrado Young Hollywood Award v kategoriji za \xc2\xbbnajbolj\xc5\xa1i preboj \xc5\xbeenske igralke\xc2\xab. Re\xc5\xbeiser Gary Ross je dejal, da trdno verjame, da bo Reese Witherspoon postala izstopajo\xc4\x8da filmska zvezda.\n_START_SECTION_\nZgodnji uspeh (1999\xe2\x80\x932000)\n_START_PARAGRAPH_\nReese Witherspoon je leta 1999 poleg Alessandra Nivole zaigrala v modernem dramskem trilerju Best Laid Plans; upodobila je Lisso, mlado \xc5\xbeensko, ki skupaj s svojim ljubimcem Nickom namerava zbe\xc5\xbeati iz majhnega mesta. Istega leta je poleg Sarah Michelle Gellar in Ryana Phillippea zaigrala v filmu Podle igre, moderni filmski upodobitvi francoskega romana iz osemnajstega stoletja, Nevarna razmerja. Njeno upodobitev Annette Hargrove so filmski kritiki v glavnem hvalili. San Francisco Chronicle je napisal: \xc2\xbbWitherspoonova je najbolj\xc5\xa1a v vlogah z manj bli\xc5\xa1\xc4\x8da, in celo, ko jo pozovejo na snemanje serije ljubkih vra\xc5\xbejih obrazov, vlogo sprejme.\xc2\xab Pojavila se je tudi v videospotu Marcy Playground za soundtrack filma. V istem letu sta Reese Witherspoon in Matthew Broderick zaigrala v filmski upodobitvi romana iz leta 1998, \xc5\xa0olske volitve, ki ga je napisal Tom Perrotta. Upodobila je Tracy Flick, tekmovalno in ambiciozno uspe\xc5\xa1no dekle, ki se poteguje za mesto \xc5\xa1olske predsednice. Prejela je precej pozornosti kritikov, vloga pa ji je prinesla tudi nagradi National Society of Film Critics in Online Film Critics Society v kategoriji za \xc2\xbbnajbolj\xc5\xa1o igralko\xc2\xab\xc2\xa0ter prvo nominacijo za Zlati globus in nominacijo za nagrado Independent Spirit Award. Reese Witherspoon se je uvrstila tudi na seznam revije Premiere, 100 najbolj\xc5\xa1ih filmskih nastopov vseh \xc4\x8dasov. Z Oskarjem nagrajen re\xc5\xbeiser Alexander Payne jo je pohvalil: \xc2\xbbJe tiste kakovosti, ki mo\xc5\xa1ke privla\xc4\x8di, med tem ko bi \xc5\xbeenske rade postale njene prijateljice. Ampak to je samo temelj. Nih\xc4\x8de drug ni tako sme\xc5\xa1en ali prinese tak\xc5\xa1nega \xc4\x8dara v stvari. Ona zmore vse.\xc2\xab Kljub njenemu uspe\xc5\xa1nemu nastopu, je Reese Witherspoon v nekem intervjuju dejala, da si je \xc5\xbeelela najti delo tudi po koncu filma. Ko so analizirali razloge, zakaj je te\xc5\xbeko najti delo, je Reese Witherspoon povedala: \xc2\xbbMislim, da zato, ker je bil lik, ki sem ga igrala tako ekstremen - ljudje mislijo, da sem tak\xc5\xa1na tudi jaz, ne pa, da sem se preprosto v\xc5\xbeivela v vlogo. Od\xc5\xa1la sem na avdicije, ampak vedno sem bila druga izbira - studiji me niso \xc5\xbeeleli najeti in vloge nisem izgubljala proti slavnim igralkam, temve\xc4\x8d proti ljudem, ob katerih so se ostali po\xc4\x8dutili druga\xc4\x8de.\xc2\xab_NEWLINE_Leta 2000 je Reese Witherspoon prejela stransko vlogo v filmu Ameri\xc5\xa1ki psiho in se pojavila v filmu Vra\xc5\xbeji Nicky. Kot zvezdni\xc5\xa1ka gostja se je pojavila tudi v \xc5\xa1esti sezoni televizijske serije Prijatelji, kjer je v dveh epizodah zaigrala Jill Green, sestro Rachel Green. V naslednjem letu je glas posodila Sereni v animiranem filmu The Trumpet of the Swan, ki ga je produciralo podjetje Crest Animation Productions.\n_START_SECTION_\nSvetovna slava (2001\xe2\x80\x932004)\n_START_PARAGRAPH_\nLeto 2001 se ozna\xc4\x8duje za najpomembnej\xc5\xa1o to\xc4\x8dko v karieri Reese Witherspoon, saj je tistega leta zaigrala v filmu Blondinka s Harvarda. V filmu je imela vlogo Elle Woods, trgovko ve\xc4\x8djih modnih trgovin, ki se odlo\xc4\x8di postati \xc5\xa1tudentka prava in tako sledi svojemu biv\xc5\xa1emu fantu na univerzo Harvard University. O svojemu liku je Reese Witherspoon povedala: \xc2\xbbKo sem prebrala scenarij za Blondinko s Harvarda, sem si rekla: \'Prihaja z Beverly Hillsa in je bogata. Ima enkratnega fanta. Oh, ja, da jo na \xc4\x8develj. Koga briga? \xc5\xa0e vseeno jo sovra\xc5\xbeim!\' Zato pa so me prepri\xc4\x8dali, da je ona tak\xc5\xa1ne vrste oseba, ki je ne more\xc5\xa1 sovra\xc5\xbeiti.\xc2\xab Blondinka s Harvarda je zaslu\xc5\xbeila 96 milijonov dolarjev samo v Zdru\xc5\xbeenih dr\xc5\xbeavah Amerike. Njen nastop so pohvalili mnogi filmski kritiki in novinarji so jo za\xc4\x8deli imenovati za \xc2\xbbnovo Meg Ryan\xc2\xab. Roger Ebert je komentiral: \xc2\xbbWitherspoonova z lahkoto zaigra ta lik z veseljem in duhovitostjo\xc2\xab, spletna stran Salon.com pa je napisala, da\xc2\xa0\xc2\xbb[Reese Witherspoon] zari\xc5\xa1e lepoto lika Elle\xc2\xab. Med tem je revija Seattle Post-Intelligencer objavila: \xc2\xbbWitherspoonova je nadarjena komedijantka, ki s \xc5\xa1olske scene \xc5\xa1ele koraka k celoti, to malo komedijo pa je posnela skoraj z levo roko.\xc2\xab Za svoje delo si je Reese Witherspoon prislu\xc5\xbeila drugo nominacijo za Zlati globus v kategoriji za \xc2\xbbnajbolj\xc5\xa1o igralko\xc2\xab\xc2\xa0ter nagrado MTV Movie Award za \xc2\xbbnajbolj\xc5\xa1i komi\xc4\x8dni nastop\xc2\xab._NEWLINE_Po filmu Blondinka s Harvarda je Reese Witherspoon zaigrala \xc5\xa1e v mnogih drugih vlogah. Leta 2002 je glas posodila Greti Wolfcastle v epizodi animirane televizijske serije Simpsonovi, naslovljeni kot \xc2\xbbThe Bart Wants What It Wants\xc2\xab. V istem letu je upodobila Cecily v komediji Va\xc5\xbeno je imenovati se Ernest, filmski upodobitvi gledali\xc5\xa1ke igre Oscarja Wildea; za svoj nastop je prejela nominacijo za nagrado Teen Choice Award._NEWLINE_Njen naslednji pomembnej\xc5\xa1i film je pri\xc5\xa1el na vrsto leta 2002 in sicer je bil to film re\xc5\xbeiserja Andyja Tennanta, Melanie se poro\xc4\x8di. Reese Witherspoon je poleg igralcev Josha Lucasa in Patricka Dempseyja upodobila Melanie Carmichael, mlado modno oblikovalko, ki se \xc5\xbeeli poro\xc4\x8diti s politikom iz New Yorka, vendar se mora za to vrniti v rodno Alabamo, da se lo\xc4\x8di od svojega ljub\xc4\x8dka iz otro\xc5\xa1tva, s katerim se je raz\xc5\xa1la pred sedmimi leti. Reese Witherspoon je vlogo Melanie ozna\xc4\x8dila za \xc2\xbbzasebno vlogo,\xc2\xab\xc2\xa0saj jo film spominja na njeno selitev iz Nashvillea v Los Angeles. Film je postal njen najbolje prodajan film, saj je samo v prvem tednu od premiere zaslu\xc5\xbeil 35 milijonov dolarjev, do danes pa samo v ZDA ve\xc4\x8d kot 127 milijonov dolarjev. Kljub komercialnemu uspehu je film Melanie se poro\xc4\x8di s strani kritikov prejel v glavnem negativne ocene. The Miami Herald ga je ozna\xc4\x8dil za romanti\xc4\x8dno \xc2\xbbkomedijo, ki je tako klasi\xc4\x8dna, dolgo\xc4\x8dasna in predvidljiva,\xc2\xab mediji pa so se strinjali, da je Reese Witherspoon edini faktor, zaradi katerega je film prejel toliko pozornosti s strani ob\xc4\x8dinstva. V opisu njene vloge v filmu je revija The Christian Science Monitor objavila: \xc2\xbbLik ni glavna atrakcija, temve\xc4\x8d edina atrakcija tega filma.\xc2\xab_NEWLINE_Leta 2003 je Reese Witherspoon posnela nadaljevanje filma Blondinka s Harvarda, Blondinka s Harvarda 2. Njen lik, Elle Woods, je postal odvetnica, iz\xc5\xa1olana na Harvardu, ki se odlo\xc4\x8di obvarovati \xc5\xbeivali pred tem, da na njih testirajo kozmetiko. Nadaljevanje ni bilo finan\xc4\x8dno tako uspe\xc5\xa1no, kot prej\xc5\xa1nji film in je v glavnem prejelo negativne ocene s strani kritikov. USA Today je menil, da film ni \xc2\xbbnadgrajen, zabaven in je skoraj pomilovanja vreden,\xc2\xab\xc2\xa0vendar je napisal tudi, da \xc2\xbbReese Witherspoon \xc5\xa1e vedno dobro opravlja svoje delo pri upodobitvi plavolase ljubeznive pravnice, vendar je njen vrhunski nastop zapravljen na dialogu brez humorja.\xc2\xab Med tem je spletna stran Salon.com napisala, da nadaljevanje \xc2\xbbne vsebuje ni\xc4\x8desar, ob \xc4\x8demer smo u\xc5\xbeivali v prvem filmu.\xc2\xab Kljub grajam filmskih kritikov je film v prvih petih dneh od izzida zaslu\xc5\xbeil \xc5\xbee 39 milijonov dolarjev, do danes pa je v Zdru\xc5\xbeenih dr\xc5\xbeavah Amerike prodal nekaj ve\xc4\x8d kot 90 milijonov ameri\xc5\xa1kih dolarjev. Reese Witherspoon so za njeno delo pla\xc4\x8dali 15 milijonov dolarjev, zaradi \xc4\x8desar je postala ena izmed najbolje pla\xc4\x8danih igralk v Hollywoodu od leta 2002 dalje._NEWLINE_Leta 2004 je Reese Witherspoon zaigrala v filmu Semenj ni\xc4\x8devosti, filmski upodobitvi istoimenskega romana iz devetnajstega stoletja, ki ga je re\xc5\xbeirala Mira Nair. Njen lik - Becky Sharp - je \xc5\xbeenska, katere obubo\xc5\xbeano otro\xc5\xa1tvo jo spremeni v ambiciozno osebo, ki sprejema neusmiljene odlo\xc4\x8ditve, da bi si na\xc5\xa1la in si vzpostavila polo\xc5\xbeaj v dru\xc5\xbebi. Reese Witherspoon je bila med snemanjem filma nose\xc4\x8da, zato so jo morali kostumirati previdno, da bi prikrili njeno nose\xc4\x8dnost. Ta nose\xc4\x8dnost ni bila ovira pri delu, kot pravi Reese Witherspoon, menda naj bi ji celo pomagala bolje upodobiti Becky Sharp: \xc2\xbbObo\xc5\xbeujem svetle ob\xc4\x8dutke, ki jih prinese nose\xc4\x8dnost, obo\xc5\xbeujem vse dele nose\xc4\x8dnosti - to mi je dalo veliko ve\xc4\x8d mo\xc4\x8di za igranje.\xc2\xab Film in njena upodobitev Sharpove sta prejeli v glavnem dobre ocene s strani kritikov. Revija The Hollywood Reporter je objavila: \xc2\xbbIgralska ekipa Nairove je enkratna. Reese Witherspoon v celoti upo\xc5\xa1teva so\xc4\x8dno vlogo, kar ji daje ve\xc4\x8d vzgona kot nagajivosti.\xc2\xab Ob istem \xc4\x8dasu je revija The Charlotte Observer njeno delo ozna\xc4\x8dila za \xc2\xbbodli\xc4\x8den nastop, ki je do konca izpiljen,\xc2\xab\xc2\xa0Los Angeles Times pa je napisal, da je Becky Sharp \xc2\xbbvloga, za katero je bila Reese Witherspoon rojena.\xc2\xab\n_START_SECTION_\nHoja po robu in prihodnja dela (2005 - danes)\n_START_PARAGRAPH_\nPozno leta 2004 je Reese Witherspoon poleg Marka Ruffala za\xc4\x8dela delati na romanti\xc4\x8dni komediji Kot v nebesih. Njen lik, Elizabeth Masterson, je ambiciozna mlada zdravnica, ki je v komi zaradi resne prometne nesre\xc4\x8de, ki jo je do\xc5\xbeivela; njen lik se vrne v njeno stanovanje, kjer kasneje najde pravo ljubezen._NEWLINE_Prej tistega leta je bila Reese Witherspoon izbrana za upodobitev June Carter Cash, druge \xc5\xbeene pevca in tekstopisca Johnnyja Casha v filmu Hoja po robu. Nikoli ni imela prilo\xc5\xbenosti spoznati June Carter Cash, saj je v \xc4\x8dasu, ko je snemala film Semenj ni\xc4\x8devosti, slednja umrla. Reese Witherspoon je za film sama zapela nekaj pesmi, kasneje pa je zapela tudi pred ob\xc4\x8dinstvom v \xc5\xbeivo. Ko je izvedela za nastop v \xc5\xbeivo, je bila tako zaskrbljena, da je svojega odvetnika prosila za prekinitev filmske pogodbe. \xc2\xbbTa vloga je zame predstavljala najve\xc4\x8dji izziv," je kasneje povedala v nekem intervjuju. "\xc5\xa0e nikoli prej nisem pela slu\xc5\xbebeno.\xc2\xab Nato se je za vlogo morala \xc5\xa1est mesecev u\xc4\x8diti petja. Njena upodobitev June Carter Cash je s strani filmskih kritikov v glavnem prejela pohvale in kritik Roger Ebert je napisal, da je njen nastop dodal \xc2\xbbbrezmejno energijo\xc2\xab\xc2\xa0filmu. Za svoj nastop je prejela ve\xc4\x8d nagrad, med drugim tudi Zlati globus, Screen Actors Guild Award, BAFTA Award in Oskarja za najbolj\xc5\xa1o glavno igralko. Poleg kriti\xc4\x8dnega uspeha v filmski industriji sta Reese Witherspoon in njen sodelavec iz filma Hoja po robu, Joaquin Phoenix, prejela nominacijo za nagrado CMT Music Awards v kategoriji za \xc2\xbbvideo s sodelovanjem leta.\xc2\xab Reese Witherspoon je izrazila svojo strast do filma: \xc2\xbbV tem filmu mi je bilo zares v\xc5\xa1e\xc4\x8d, da je realisti\xc4\x8den in upodobi nekak\xc5\xa1en resni\xc4\x8den zakon, resni\xc4\x8dno razmerje s prepovedanimi mislimi in pogre\xc5\xa1ivostmi. In gre se za so\xc4\x8dutja na dolge razdalje, ne samo za lahke re\xc5\xa1itve problemov.\xc2\xab Spregovorila je tudi o June Carter Cash, za katero je povedala, da meni, da je bila \xc5\xbeenska pred svojim \xc4\x8dasom: \xc2\xbbMislim, da je ena izmed zares izjemnih stvari na njenem liku je, da je delala vse stvari, ki jih imamo danes za normalne, v petdesetih pa za \xc5\xbeensko niso bile zares sprejmljive. Naprimer da je bila dvakrat lo\xc4\x8dena, da je imela dva otroka z dvema razli\xc4\x8dnima partnerjema in da je potovala okoli v avtu, polnem slavnih glasbenikov, popolnoma sama. Ni se trudila biti v skladu s konvencijo tistega \xc4\x8dasa in to jo po mojem naredi za moderno \xc5\xbeensko.\xc2\xab_NEWLINE_Prva vloga Reese Witherspoon po Oskarju je pri\xc5\xa1la z moderno pravljico Penelope, v kateri je igrala skupaj s Christino Ricci. Imela je stransko vlogo Annie, najbolj\xc5\xa1e prijateljice Penelope, deklice, ki \xc5\xbeivi v dru\xc5\xbeini, nad katero visi urok. Film je produciralo produkcijsko podjetje Reese Witherspoon, Type A Films, premiero pa je do\xc5\xbeivelo na filmskem festivalu Toronto International Film Festival leta 2006. Po tem, ko so preklicali dva datuma za izzid filma Penelope, je film dokon\xc4\x8dno iz\xc5\xa1el \xc5\xa1ele februarja 2008._NEWLINE_Reese Witherspoon je v ospredje kamer ponovno pri\xc5\xa1la \xc5\xa1ele v novembru leta 2006, ko je za\xc4\x8dela s snemanjem politi\xc4\x8dnega trilerja Ugrabitev. V njem je zaigrala poleg igralcev, kot so Meryl Streep, Alan Arkin, Peter Sarsgaard in Jake Gyllenhaal, upodobila pa je Isabello El-Ibrahim, nose\xc4\x8do \xc5\xbeeno osumljenca bombandiranja. Film Ugrabitev je iz\xc5\xa1el oktobra leta 2007 in postal prvi film Reese Witherspoon po filmu Hoja po robu iz leta 2005, ki je iz\xc5\xa1el tudi v kinematografih. Film je v glavnem prejel negativne ocene s strani filmskih kritikov in do\xc5\xbeivel razo\xc4\x8daranje na filmskem festivalu Toronto Film Festival. Tudi nastop Reese Witherspoon je bil kritiziran: \xc2\xbbReese Witherspoon je presenetljivo brez \xc5\xbeivljenja,\xc2\xab\xc2\xa0je napisala revija USA Today. \xc2\xbbObi\xc4\x8dajno prilije energijo in duha svoji vlogi, vendar je tukaj njen nastop popolnoma neeneri\xc4\x8den.\xc2\xab_NEWLINE_Decembra 2007 je Reese Witherspoon zaigrala v novoletni komediji Bo\xc5\xbei\xc4\x8d na kvadrat, ki govori o paru, ki se na bo\xc5\xbei\xc4\x8dni dan trudi obiskati vse svoje \xc5\xa1tiri lo\xc4\x8dene star\xc5\xa1e. V filmu poleg nje igra tudi Vince Vaughn. Film je iz\xc5\xa1el novembra 2008. Kljub temu, da so mu filmski kritiki dodelili le povpre\xc4\x8dne ocene, je film zaslu\xc5\xbeil veliko, saj je samo v Zdru\xc5\xbeenih dr\xc5\xbeavah zaslu\xc5\xbeil 120 milijonov dolarjev, po svetu pa ve\xc4\x8d kot 157 milijonov. Reese Witherspoon je nato posodila glas Susan Murphy, glavnemu liku v 3-D animiranem filmu DreamWorks Animation, imenovanem Po\xc5\xa1asti proti nezemljanom. Film je iz\xc5\xa1el 27. marca 2009._NEWLINE_Njeni prihajajo\xc4\x8di projekti vklju\xc4\x8dujejo upodobitev Lise, igralke ko\xc5\xa1arke, v prihajajo\xc4\x8dem filmu Jamesa L. Brooksa, Everything You\'ve Got. Film, v katerem bodo zaigrali tudi Jack Nicholson, Paul Rudd in Owen Wilson, je bil sneman v poletju in jeseni leta 2009 v Philadelphiji in Washingtonu, DC; izzid zanj je napovedan za december 2010. Marca 2010 se je Reese Witherspoon za\xc4\x8dela trenirati za cirkusantko za svojo vlogo Marlene v prihajajo\xc4\x8dem filmu Voda za slone. Snemanje filma, v katerem igra poleg igralcev Christopha Waltza in Roberta Pattinsona, se je za\xc4\x8delo v maju 2010. Reese Witherspoon bo glas posodila princesi M\xc3\xa9ridi v 3-D animiranem prihajajo\xc4\x8dem filmu Brave zalo\xc5\xbeb Pixar Animation Studios in Walt Disney Pictures, ki naj bi iz\xc5\xa1el v juniju 2012. Potrdili so tudi, da bo Reese Witherspoon producirala in igrala v filmu Pharm Girl, ki bo govoril o \xc5\xbeenski v farmacevtski industriji. Njen naslednji prihajajo\xc4\x8di projekt, This Means War, je vohunska komedija 20th Century Foxa, ki jo bo re\xc5\xbeiral McG, v njej pa bo Reese Witherspoon upodobila \xc5\xbeensko, ki se znajde v centru prepira med dvema prijateljema, ki sta oba zaljubljena vanjo._NEWLINE_Ime Reese Witherspoon je bilo opa\xc5\xbeeno tudi v mnogih drugih prihajajo\xc4\x8dih filmih, vklju\xc4\x8dno z razli\xc4\x8dico Universal Pictures komedije iz leta 1939, Midnight, katere scenarij je napisal Michael Arndt in prihajajo\xc4\x8do grozljivko Our Family Troubles, ki jo bo produciralo podjetje Type A z Jennifer Simpson, ko-producentko filma Blondinka s Harvarda 2.\n_START_SECTION_\nDobrodelnost\n_START_PARAGRAPH_\nReese Witherspoon je akitvna \xc4\x8dlanica mnogih organizacij za branjenje \xc5\xbeensk in otrok. Je dolgoletna \xc4\x8dlanica organizacije Save the Children, organizacije, ki otrokom po svetu omogo\xc4\x8da izobrazbo, zdravstveno nego in nujno pomo\xc4\x8d. Je tudi ena izmed \xc4\x8dlanov organizacije Children\'s Defense Fund, ki raziskuje razne probleme rev\xc5\xa1\xc4\x8dine in zagovarja pravice otrok. Leta 2006 je Reese Witherspoon s skupino Hollywoodskih igralk od\xc5\xa1la v New Orleans, Louisiana, kjer je v sklopu CDF-jevega projekta posku\xc5\xa1ala pomagati \xc5\xbertvam orkana Katrina. Med tem potovanjem je pomagala javni \xc5\xa1oli Freedom School, kjer je spoznala otroke in se pogovorila z njimi. Reese Witherspoon je kasneje dejala, da te izku\xc5\xa1nje ne bo nikoli pozabila._NEWLINE_V letu 2007 je Reese Witherspoon podpisala letno pogodbo in postala prva globalna ambasadorka kozmeti\xc4\x8dnega podjetja Avon Products. Je tudi govornica podjetja Avon in \xc4\x8dastna predsednica Avon Foundation, dobrodelne organizacije za podporo \xc5\xbeenskam, ki se osredoto\xc4\x8da na raziskave raka na dojki in prepre\xc4\x8devanju nasilja med partnerji._NEWLINE_Reese Witherspoon se je zavezala tudi k temu, da bo pomagala prodajati kozmetiko podjetja in se pojavljala v reklamah za podjetje. To naj bi storila zato, ker se je \xc5\xbeelela pridru\xc5\xbeiti dobrodelni organizaciji Avon Foundation: \xc2\xbbKot \xc5\xbeenski in kot mami mi ni vseeno za to, kako se druge \xc5\xbeenske in otroci po svetu po\xc4\x8dutijo in \xc4\x8dez vsa ta leta i\xc5\xa1\xc4\x8dem prilo\xc5\xbenosti za to, da bi spremenila svet.\xc2\xab\n_START_SECTION_\nJavna podoba\n_START_PARAGRAPH_\nLeta 2006 je revija Star objavila zgodbo, ki je trdila, da je Reese Witherspoon tretji\xc4\x8d nose\xc4\x8da, zaradi \xc4\x8desar je Witherspoonova to\xc5\xbeila revijino mati\xc4\x8dno dru\xc5\xbebo, American Media Inc, zaradi vdora v zasebnost. V to\xc5\xbebi je zahtevala nedolo\xc4\x8deno splo\xc5\xa1no in kazensko od\xc5\xa1kodnino, saj naj bi bil zaradi trditve, da je nose\xc4\x8dnost prikrivala producentom njenega prihajajo\xc4\x8dega filma, o\xc5\xa1kodovan njen ugled._NEWLINE_Reese Witherspoon se je vsega skupaj \xc5\xa1tirikrat uvrstila na lestvico \xc2\xbb100 najlep\xc5\xa1ih ljudi\xc2\xab\xc2\xa0revije People. Leta 2007 sta jo reviji People in Access Hollywood imenovali za eno izmed najbolje oble\xc4\x8denih \xc5\xbeenskih zvezdnic leta. Raziskava E-Poll Market Research je pokazala, da je Reese Witherspoon ena izmed najbolj simpati\xc4\x8dnih slavnih osebnosti leta 2007. V istem letu se je Reese Witherspoon ozna\xc4\x8dila za eno izmed najbolje pla\xc4\x8danih igralk v ameri\xc5\xa1ki filmski industriji, saj za film zaslu\xc5\xbei od 15 do 20 milijonov dolarjev. Aprila 2008 se je kot gostovalna zvezdnica pojavila na kampanji Idol Gives Back.\n_START_SECTION_\nOstali projekti\n_START_PARAGRAPH_\nReese Witherspoon je ustanovila produkcijsko podjetje Type A Films. Ime podjetja naj bi Reese Witherspoon po mnenju medijev izbrala na podlagi svojega vzdevka iz otro\xc5\xa1tva, \xc2\xbbLittle Miss Type A.\xc2\xab Kakorkoli \xc5\xbee, ko so jo o podjetju povpra\xc5\xa1ali v intervjuju z revijo Interview, je pojasnila izvor imena:\xc2\xa0\xc2\xbb... vsi menijo, da sem podjetje poimenovala po sebi \xe2\x80\xa6 To je bila v bistvu \xc5\xa1ala moje dru\xc5\xbeine, ker sem pri sedmih letih \xc5\xbee razumela komplicirane medicinske pogoje, kot so na primer razlika med osebnostjo tipa A in tipa B. Ampak zdaj si \xc5\xbeelim, da bi podjetje poimenovala Dogfood Films ali Fork ali kaj tak\xc5\xa1nega. Breme nosi\xc5\xa1 vse \xc5\xbeivljenje.\xc2\xab\n_START_SECTION_\nZasebno \xc5\xbeivljenje\n_START_PARAGRAPH_\nReese Witherspoon je igralca Ryana Phillippea spoznala na rojstnodnevni zabavi za svoj enaindvajseti rojstni dan marca 1997, kjer se mu je predstavila z \xc2\xbbMislim, da si moje rojstnodnevno presene\xc4\x8denje.\xc2\xab Par se je zaro\xc4\x8dil decembra 1998, poro\xc4\x8dila pa sta se Charlestonu, Ju\xc5\xbena Karolina 5. junija 1999 v Wide Awake Plantationu, po izzidu njune skupne uspe\xc5\xa1nice Podle igre. Imata dva otroka: h\xc4\x8derko, imenovano Ava Elizabeth, ki se je rodila 9. septembra 1999, in sina po imenu Deacon Reese, rojenega 23. oktobra 2003. Da bi lahko pazila na svoje otroke, par filme snemata ob razli\xc4\x8dnih \xc4\x8dasih. Leta 2005 je v odziv novicam, da bo zakon med njo in Phillippejem razpadel, Reese Witherspoon dejala: \xc2\xbbSkozi to sva \xc5\xa1la \xc5\xbee v preteklosti in vedno se mi je zdelo \xc4\x8dudno, da ljudje takoj zgrabijo to zgodbo in jo spremenijo tako, da je sli\xc5\xa1ati zelo negativna.\xc2\xab V decembru 2005 je v oddaji The Oprah Winfrey Show dejala: \xc2\xbbV kak\xc5\xa1nem smislu je to zame ali za moj zakon slaba stvar? Ali zakon ni potovanje? \xe2\x80\xa6 Nih\xc4\x8de ni popoln \xe2\x80\xa6 Vsi imamo svoje probleme.\xc2\xab_NEWLINE_V oktobru 2006 sta Reese Witherspoon in Ryan Phillippe objavila, da sta se po sedmih letih zakona odlo\xc4\x8dila tudi formalno lo\xc4\x8diti. V naslednjem mesecu je Reese Witherspoon vlo\xc5\xbeila zahtevo za lo\xc4\x8ditev, za razloge pa je citirala nezdru\xc5\xbeljive razlike. Reese Witherspoon in Ryan Phillippe imata skupno pravno skrbni\xc5\xa1tvo nad otroki, kljub temu, da ima ona izklju\xc4\x8dno fizi\xc4\x8dno skrbni\xc5\xa1tvo, on pa ima vse pravice do obiskov. Par ni imel nobene predporo\xc4\x8dne pogodbe, zaradi tega sta po kalifornijskem zakonu pridobila vsak polovico vseh sredstev, pridobljenih v \xc4\x8dasu zakonske zveze, zaradi \xc4\x8desar je Reese Witherspoon na bolj\xc5\xa1em  Reese Witherspoon ni zahtevala nobene pre\xc5\xbeivnine od Phillippea, \xc4\x8desar on ni izpodbijal. 15. maja 2007 je Ryan Phillippe vlo\xc5\xbeil zahtevo za skupno psihi\xc4\x8dno skrbni\xc5\xa1tvo nad njunima otrokoma, pri \xc4\x8demur ga je Reese Witherspon podpirala. Septembra 2007 je Reese Witherspon prvi\xc4\x8d odkrito spregovorila o lo\xc4\x8ditvi za revijo Elle, kjer je povedala, da je bila lo\xc4\x8ditev zanjo \xc2\xbbte\xc5\xbeavna in stra\xc5\xa1na izku\xc5\xa1nja.\xc2\xab Dokon\xc4\x8dno sta se lo\xc4\x8dila 5. oktobra 2007._NEWLINE_Med letom 2007 so v medijih obstajale \xc5\xa1pekulacije o razmerju med Reese Witherspoon in njenim sodelavcem iz filma Ugrabitev, Jakeom Gyllenhaalom. Par je govorice jeseni leta 2007 na promociji filma Ugrabitev zanikal. Kakorkoli \xc5\xbee, po lo\xc4\x8ditvi Reese Witherspoon od Ryana Phillippeja sta Witherspoonova in Gyllenhaal o svojem razmerju za\xc4\x8dela govoriti bolj odprto, zlasti po objavi fotografij paparacev, ki so ju ujeli na po\xc4\x8ditnicah v Rimu. Paparaci so par kasneje ujeli \xc5\xa1e ve\xc4\x8dkrat. Marca 2008 je bil Phillippe prvi, ki je potrdil razmerje med intervjujem za promocijo njegovega zadnjega filma. Reese Witherspoon je svoje razmerje z Jakeom Gyllenhaalom prvi\xc4\x8d potrdila v intervjuju z revijo Vogue  novembra 2008, kjer je svojega fanta ozna\xc4\x8dila za \xc2\xbbzelo podpornega\xc2\xab. Par naj bi se raz\xc5\xa1el novembra 2009, vendar je kasneje Witherspoonova novice zanikala, Gyllenhaalovi publicisti pa so objavili, da \xc2\xbbsta \xc5\xa1e vedno skupaj.\xc2\xab Kakorkoli \xc5\xbee, nekaj tednov kasneje je revija US Weekly objavila, da se je par vseeno raz\xc5\xa1el.'